Χαν Κανγκ

Η **Χαν Κανγκ** (Κορεατικά: *한강*, Γκουάνγκτζου, 27 Νοεμβρίου 1970) είναι Νοτιοκορεάτισσα συγγραφέας, η οποία το 2024 έγινε η πρώτη Κορεάτισσα και η πρώτη Ασιάτισσα που τιμήθηκε με το Νόμπελ Λογοτεχνίας. Είναι περισσότερο γνωστή για το μυθιστόρημα *Η χορτοφάγος*, το οποίο παρουσιάζει την ψυχική ασθένεια και την παραμέληση μιας γυναίκας από την οικογένειά της. Το 2016, στην αγγλική του μετάφραση, ήταν το πρώτο κορεάτικο μυθιστόρημα που κέρδισε το Διεθνές βραβείο Μπούκερ.

Στα Ελληνικά κυκλοφορούν από τις Εκδόσεις Καστανιώτη σε μετάφραση της Αμαλίας Τζιώτη από τα Κορεατικά δύο μυθιστορήματά της: «Η χορτοφάγος» και «Μάθημα ελληνικών». Παράλληλα με τη συγγραφή της, έχει αφοσιωθεί και στην τέχνη και τη μουσική, κάτι που αντικατοπτρίζεται σε όλη τη λογοτεχνική της παραγωγή.

## Πρώιμη ζωή και εκπαίδευση
Η Χαν Κανγκ είναι κόρη του έγκριτου μυθιστοριογράφου Χαν Σουνγκ-γουόν (*Han Seung-won*). Γεννήθηκε στις 27 Νοεμβρίου 1970 στο Γκουάνγκτζου της Νότιας Κορέας και μετακόμισε στο Σουγιού-ρι (*Suyu-ri*) σε νεαρή ηλικία.

Η Χαν σπούδασε κορεατική λογοτεχνία στο Πανεπιστήμιο Γιόνσεϊ (*Yonsei*). Το 1998 εγγράφηκε στο Διεθνές Πρόγραμμα Συγγραφής του Πανεπιστημίου της Αϊόβα.

## Καριέρα
Ξεκίνησε την καριέρα της το 1993 με τη δημοσίευση ορισμένων ποιημάτων στο περιοδικό «Λογοτεχνία και κοινωνία». Το ντεμπούτο της στην πεζογραφία έγινε το 1995 με τη συλλογή διηγημάτων «Love of Yeosu», ενώ αμέσως μετά ακολούθησαν πολλά άλλα πεζογραφικά έργα, τόσο μυθιστορήματα όσο και διηγήματα.

Το μυθιστόρημα *Η χορτοφάγος* (2007) χάρισε στην ίδια την παγκόσμια αναγνώριση, όταν η αγγλική του μετάφραση (2015) τιμήθηκε με το Διεθνές βραβείο Μπούκερ 2016. Έχει εκδώσει επίσης τις συλλογές διηγημάτων *Τα φρούτα της γυναίκας μου* (2000) και *Η σαλαμάνδρα της φωτιάς* (2012), καθώς και τα μυθιστορήματα *Μαύρο ελάφι* (1998), *Τα κρύα σου χέρια* (2002), *Φυσάει αέρας, πήγαινε* (2010), *Μάθημα ελληνικών* (2011), *Ανθρώπινες πράξεις* (2014), *Το λευκό βιβλίο* (2016) και *Δεν ξεχνώ* (2021).

Το 2024 τιμήθηκε από τη Σουηδική Ακαδημία με το Βραβείο Νόμπελ Λογοτεχνίας 2024 «για την έντονη ποιητική πεζογραφία της που αντιμετωπίζει ιστορικά τραύματα και εκθέτει την ευθραυστότητα της ανθρώπινης ζωής». Μετά τη ανακοίνωση της βράβευσής της ο πατέρας της δήλωσε στους δημοσιογράφους ότι η κόρη του πιθανόν θα συνεχίσει να αποφεύγει τα φώτα της δημοσιότητας, αλλά και το να σχολιάσει τη βράβευσή της ή να δώσει συνεντεύξεις. «Δεδομένων των πολέμων Ρωσίας-Ουκρανίας και Ισραήλ-Χαμάς και με ανθρώπους να χάνουν καθημερινά τη ζωή τους, πώς θα μπορούσε να γιορτάσει και να δώσει μια πανηγυρική συνέντευξη Τύπου;», δήλωσε ο πατέρας της. Παρ' όλ' αυτά, λίγο μετά την ανακοίνωση της βράβευσης κάποιες ιστοσελίδες βιβλιοπωλείων δεν ήταν προσβάσιμες εξαιτίας της υπερβολικής ζήτησης, ενώ η μεγαλύτερη αλυσίδα βιβλιοπωλείων στη Νότια Κορέα, η Kyobo Book Centre, ανακοίνωσε ότι οι πωλήσεις των βιβλίων της Χαν την ημέρα της βράβευσης εκτινάχθηκαν στα ύψη, με τα αποθέματα να εξαντλούνται σχεδόν άμεσα και με πρόβλεψη να έχουν μικρή διαθεσιμότητα στο εγγύς μέλλον. Από τα 10 μπεστ σέλερ που πουλάει αυτή την περίοδο η Kyobo τα 9 ήταν βιβλία της Χαν, σύμφωνα με την ιστοσελίδα της.

## Προσωπική ζωή
Η Χαν Κανγκ ζει στη Σεούλ με τον σύζυγό της, τον πανεπιστημιακό και κριτικό λογοτεχνίας Χονγκ Γιονγκ-χι και είναι καθηγήτρια στο Τμήμα Δημιουργικής Γραφής του Ινστιτούτου Τεχνών της πόλης, ενώ διατηρεί και βιβλιοπωλείο με τον γιο τους από το 2018.

Έχει δηλώσει ότι πάσχει από περιοδικές ημικρανίες και τους πιστώνει ότι «την κράτησαν ταπεινή».

## Βραβεία
* 1999 – Κορεατικό Βραβείο Διηγήματος για τον *Μικρό Βούδα*
* 2000 – Λογοτεχνικό Βραβείο του Υπουργείου Πολιτισμού, Τουρισμού και Επιστημών της Νότιας Κορέας για νέους συγγραφείς
* 2005 – Κρατικό Βραβείο Γι Σανγκ για το δεύτερο μέρος της *Χορτοφάγου*
* 2010 – Βραβείο Λογοτεχνίας Ντόνγκρι για το *Φυσάει ο άνεμος*
* 2014 – Βραβείο Μανχέ τις * Ανθρώπινες πράξεις*
* 2015 – Βραβείο Λογοτεχνίας Χουάνγκ Σουνγκ Γουόν για το *Όταν λιώνει μια χιονονιφάδα*
* 2016 – Διεθνές βραβείο Μπούκερ για τη *Χορτοφάγο*
* 2017 – Βραβείο Μαλαπάρτε για τις *Ανθρώπινες πράξεις*
* 2018 – Βραβείο Λογοτεχνίας Κιμ Γιούνγκ Τσονγκ για το *Αντίο*
* 2019 – Βραβείο Λογοτεχνίας Σαν Κλεμέντε για τη *Χορτοφάγο*
* 2023 – Prix Médicis ξενόγλωσσης λογοτεχνίας για το *Δεν χωρίζουμε*
* 2024: 
**  Βραβείο Εμίλ Γκιμέ Ασιατικής Λογοτεχνίας για το  *Δεν χωρίζουμε*
** Βραβείο Τεχνών Ο-Αμ
** Βραβείο Νόμπελ Λογοτεχνίας

## Κριτική
Σύμφωνα με τον Γιώργο-Ίκαρο Μπαμπασάκη, η Χαν Κανγκ εστιάζει στον ανθρώπινο πόνο και στη δημιουργική υπέρβασή του, στο πώς δυνάμεθα να αντιμετωπίσουμε το πάσχειν και πώς με τη βούλησή μας να εναντιωθούμε στον καταναγκασμό, στην πίεση, στη νόσο, ενώ ο Διονύσιος Σκλήρης έγραψε πως η Χαν Κανγκ μπορεί να θεωρηθεί ως μία σύγχρονη οικοφεμινιστική εκδοχή του Φραντς Κάφκα, καθώς διαθέτει μία παρόμοια πραγμάτευση υπαρξιακών θεμάτων μέσα από το γκροτέσκο και το φρικώδες και ότι το ενδιαφέρον με τη Χαν Κανγκ είναι ότι ενώ η θεματολογία της ανήκει εν πολλοίς σε βασικά μοτίβα της woke κουλτούρας, όπως λ.χ. η χορτοφαγία, ο φεμινισμός, ο οικοφεμινισμός, ο αντισπισισμός κ.ο.κ., η πραγμάτευσή τους είναι μη δυτική ή, έστω, είναι ξενίζουσα και εκπλήσσουσα για τον δυτικό άνθρωπο και ίσως σε αυτή την περίεργη (weird θα είχε κανείς τον πειρασμό να πει, κάνοντας σύνδεση με το Greek weird wave) πραγμάτευση πολύ γνώριμων θεματικών έγκειται η γοητεία της για τον δυτικό αναγνώστη, όπως και στο ότι πολύ απλές και βαθιές σκέψεις αναπτύσσονται με τρόπο ποιητικό και ανθιστάμενο στη διανοητική κατάκτηση. Η Μαίρη Σάββα σημείωσε πως στα κείμενα της Χαν συχνά πρωταγωνιστής είναι οι σιωπές, η γλώσσα και οι ήχοι της, το φως ή το σκοτάδι, ή κάποιο εμπόδιο δυσθεώρητο που εμποδίζει την επαφή των χαρακτήρων που πλάθει με τον έξω κόσμο. Η εκφορά του λόγου της και της γραφής της έχει έναν έντονα ποιητικό χαρακτήρα και περιγράφει εικόνες πλούσιες και συχνά μεθυστικές.

## Εργογραφία
### Μυθιστορήματα
right|thumb|200px|Το εξώφυλλο της αγγλικής μετάφρασης του 2015 από την Ντέμπορα Σμιθ του μυθιστορήματος ''Η χορτοφάγος''.
* 검은 사슴 *Μαύρο ελάφι* (1998), εκδόσεις Munhakdongne ()
* 그대의 차가운 손 *Τα κρύα χέρια σου* (2002), εκδόσεις Moonji
* 채식주의자 *Η Χορτοφάγος* (2007), εκδόσεις Changbi ()
** Μεταφράστηκε από την Ντέμπορα Σμιθ, εκδόσεις Portobello, 2015 (), νέα έκδοση 2016: Hogarth ()
* 바람이 분다, 가라 *Ο άνεμος φυσά, πήγαινε* (2010), εκδόσεις Moonji
* 희랍어 시간 *Μαθήματα ελληνικών* (2011), εκδόσεις Munhakdongne ()
** Μεταφράστηκε από τις Ντέμπορα Σμιθ και Έμιλι Γιέι Γουόν (2023), Penguin Random House ()
* 노랑무늬영원 *Κίτρινο σχέδιο αιωνιότητας* (2012), εκδόσεις Moonji 
* 소년이 온다 *Ανθρώπινες πράξεις* (2014), εκδόσεις Changbi ()
**  Μεταφράστηκε από την Ντέμπορα Σμιθ (2016), Portobello Books ()
* 흰 *Το λευκό βιβλίο* (2016), εκδόσεις Nanda ()
** Μεταφράστηκε από την Ντέμπορα Σμιθ (2017), Portobello Books (), νέα έκδοση 2019: εκδόσεις Hogarth ()
* 작별하지 않는다 *Δεν χωρίζουμε* (2021), Munhakdongne ()
** Μεταφράστηκε από τις Έμιλι Γιέι Γουόν και Πέιτζ Ανίγια Μόρρις (2025), εκδόσεις Hamish Hamilton () 

### Διηγήματα
* 여수의 사랑 *Αγάπη στη Τζεόσου* (1995), εκδόσεις Moonji ()
* 내 여자의 열매 *Τα φρούτα της γυναίκας μου* (2000), εκδόσεις Changbi ()
* 내 이름은 태양꽃 *Το όνομά μου είναι ηλίανθος* (2002), εκδόσεις Munhakdongne ()
* 붉은 꽃 이야기 *Η ιστορία του κόκκινου ανθού* (2003), εκδόσεις Yolimwon ()
* 천둥 꼬마 선녀 번개 꼬마 선녀 *Βροντή μικρή νεράιδα, κεραυνός μικρή νεράιδα* (2007), εκδόσεις Munhakdongne
* 눈물상자 *Κυτίο δακρύων* (2008), εκδόσεις Munhakdongne

### Ποίηση
* 서랍에 저녁을 넣어 두었다 *Βάζω το δείπνο στο συρτάρι* (2013), εκδόσεις Moonji

### Δοκίμια
* 사랑과, 사랑을 둘러싼 것들 *Αγάπη και πράγματα γύρω από την αγάπη*, (2003), εκδόσεις Yolimwon
* 가만가만 부르는 노래 *Ένα τραγούδι για να το τραγουδήσω ήρεμα* (2007), εκδόσεις Bichae

## Παραπομπές


## Εξωτερικοί σύνδεσμοι

* Επίσημος ιστότοπος. Ανακτήθηκε στις 13/10/2024.
* Han Kang - 2024 - NobelPrize.org. Ανακτήθηκε στις 13/10/2024.

Κατηγορία:Νοτιοκορεάτες μυθιστοριογράφοι
Κατηγορία:Νοτιοκορεάτες διηγηματογράφοι
Κατηγορία:Νοτιοκορεάτες ποιητές
Κατηγορία:Βραβευμένοι με Νόμπελ Λογοτεχνίας